SET ปิดบวก 9 จุด รับแรงหนุนวัคซีนต้าน “โควิด” เฟสแรก-หลายประเทศเริ่มคลายล็อกดาวน์
SET ปิดบวก 9 จุด รับแรงหนุนวัคซีนต้าน “โควิด” เฟสแรก-หลายประเทศเริ่มคลายล็อกดาวน์
27 พ.ค. 2563

ผู้สื่อข่าวรายงานว่า ดัชนีตลาดหุ้นไทย ปิดวันนี้ที่ระดับ 1,345.11 จุด เพิ่มขึ้น 9.02 จุด (+0.68%) มูลค่าการซื้อขาย 78,673.24 ล้านบาท
10 หุ้นดันดัชนีวันนี้

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยวันนี้แกว่งไซด์เวย์ อิงแดนบวก เป็นไปในทิศทางเดียวกับตลาดหุ้นในภูมิภาคเอเชียที่ส่วนใหญ่บวกกันเฉลี่ย 0.3-0.4% เช่นเดียวกับตลาดในยุโรปที่เทรดบ่ายนี้ก็เคลื่อนไหวในแดนบวก ตอบรับการเปิดกิจกรรมทางเศรษฐกิจมากขึ้น ซึ่งทางฝั่งยุโรปวันนี้ก็มีเรื่องของการกระตุ้นเศรษฐกิจ
โดยคณะกรรมาธิการยุโรป (EC) เตรียมเปิดเผยในวันนี้ถึงแผนการที่จะช่วยให้เศรษฐกิจสหภาพยุโรป (EU) ฟื้นตัวจากจากผลกระทบโควิด-19 โดยจะจัดสรรเงินช่วยเหลือและเงินกู้วงเงินกว่า 1 ล้านล้านยูโรให้กับประเทศสมาชิก EU
นอกจากนี้ตลาดยังได้แรงหนุนจากการทดสอบวัคซีนต้านไวรัสโควิด-19 เฟสแรกด้วย รวมถึงหลายประเทศก็เริ่มที่จะเปิดให้ท่องเที่ยวภายในภูมิภาค อย่างเยอรมนี ก็จะเปิดให้เที่ยวในยุโรป ส่วนบ้านเราก็มีข่าวว่า จะเปิดให้ต่างประเทศเข้ามาในบ้านเราได้ในเดือนก.ค. ส่งผลให้หุ้น AOT ขึ้นนำตลาดในช่วงบ่ายนี้
ส่วนแนวโน้มการลงทุนในวันพรุ่งนี้ (28 พ.ค.) นายกรภัทร กล่าวว่า ตลาดฯคงจะยังแกว่งไซด์เวย์ โดยมีแนวรับ 1,330-1,320 จุด ส่วนแนวต้าน 1,350-1,356 จุด
“ตลาดยังมี Sentiment บวก แต่ก็ต้องระวังเพราะในแง่พื้นฐานจะดูตึง ๆ และยังต้องติดตามสงครามการค้าระหว่างสหรัฐฯ และจีน รวมถึงตลาดยังขาดปัจจัยหนุนด้วย”
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
AOT มูลค่าการซื้อขาย  3,552.35 ล้านบาท  ปิดที่   61.50 บาท เพิ่มขึ้น  2.25 บาท
CPF มูลค่าการซื้อขาย  3,315.90 ล้านบาท  ปิดที่   31.25 บาท เพิ่มขึ้น  2.25 บาท
STA มูลค่าการซื้อขาย  2,937.12 ล้านบาท  ปิดที่   26.25 บาท เพิ่มขึ้น  2.85 บาท
MINT มูลค่าการซื้อขาย  2,404.08 ล้านบาท  ปิดที่   19.70 บาท เพิ่มขึ้น  0.50 บาท
KBANK มูลค่าการซื้อขาย  2,360.31 ล้านบาท  ปิดที่   90.50 บาท เพิ่มขึ้น  2.25 บาท